REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/140-15

8. april 2015. godine

B e o g r a d

Z A P I S N I K

22. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 2. APRILA 2015. GODINE

Sednica je počela u 14,40 časova.

Sednicom je predsedavala Vesna Marjanović, predsednica Odbora.

Sednici su prisustvovali: Milorad Cvetanović, Nebojša Tatomir, Dušica Stojković, Sanja Nikolić, Milan Stevanović, Nenad Milosavljević, Srđan Dragojević, mr Aleksandra Jerkov, Branka Karavidić, Ljiljana Nestorović i Aleksandar Jugović, članovi Odbora.

Sednici su prisustvovali i Milovan Drecun i Mirko Krlić, zamenici članova Odbora.

Sednici nisu prisustvovali članovi Odbora: Vladimir Đukanović, Saša Mirković i Mira Petrović, niti njihovi zamenici.

Sednici su prisustvovali: Luka Mirković, samostalni savetnik u Ministarstvu kulture i informisanja i predstavnici Regulatornog tela za elektronske medije: Goran Karadžić, predsednik i Rajka Galin Ćertić, pomoćnica direktora za pravna pitanja.

Na predlog predsednice Odbora, jednoglasno je usvojen sledeći:

D n e v n i r e d:

1. **Utvrđivanje Predloga odluke o davanju saglasnosti na Statut Regulatornog tela za elektronske medije;**
2. **Odlučivanje o pokretanju postupka za predlaganje kandidata za člana Saveta Regulatoronog tela za elektronske medije;**
3. **Razno**.

Pre prelaska na razmatranje utvrđenog dnevnog reda usvojen je **jednoglasno,** bez primedaba, Zapisnik 21. sednice Odbora, održane 18. marta 2015. godine.

Prva tačka dnevnog reda: **Utvrđivanje Predloga odluke o davanju saglasnosti na Statut Regulatornog tela za elektronske medije.**

**Vesna Marjanović** pozdravila je prisutne goste i podsetila članove Odbora da je Narodna skupština prošle godine donela nove zakone iz oblasti informisanja.

Istakla je da je članom 33. Zakona o elektronskim medijima propisano da saglasnost na Statut Regulatora daje Narodna Skupština, kao i da je Odbor za kulturu i informisanje nadležan po ovom pitanju.

**Goran Karadžić** napomenuo je da je donošenje Statuta jedna od zakonskih obaveza Regulatora.

Posebno je ukazao na važnost Statuta za dalji rad Regulatora i zamolio članove Odbora da pripreme Predlog odluke o davanju saglalsnosti na Statut, kako bi Regulator nastavio sa efikasnim radom i u narednom periodu.

Predsedavajuća je otvorila raspravu u vezi sa ovom tačkom Dnevnog reda u kojoj su učestvovali: Vesna Marjanović, Nebojša Tatomir, Ljiljana Nestorović, Aleksandra Jerkov, Aleksandar Jugović, Dušica Stojković, Milan Stevanović i Goran Karadžić.

**Nebojša Tatomir** predložio je članovima Odbora da se o Statutu Regulatora raspravlja na sednici Odbora, kao i da se formuliše Predlog odluke o davanju saglalsnosti na Statut Regulatora, ali da se Statut uputi i Odboru za ustavna pitanja i zakonodavstvo, koji bi i ovaj odbor dao mišljenje u vezi sa Statutom.

**Vesna Marjanović** naglasila je da u delokrug rada Odbora za kulturu i informisanje spada priprema Predloga odluke o davanju saglalsnosti na Statut Regulatornog tela za elektronske medije, napomenuvši da je saglasna da se Statut uputi i drugim odborima na razmatranje.

Rekla je da je bitno da se pokrene procedura davanja saglasnosti na Statut, kako bi Regulator mogao nesmetano da radi.

**Ljiljana Nestorović** istakla je da smatra da nije dovoljno stručna po pitanju ocenjivanja zakonitosti Statuta i da misli da je najbolje Statut poslati Odboru za ustavna i pitanja i zakonodavstvo na razmatranje, kako bi se dobilo i njihovo mišljenje.

Podržala je rad Regulatora, i naglasila da veruje da rad Regulatora neće biti ugrožen ukoliko se sačeka i mišljenje Odbora za ustavna pitanja i zakonodavstvo.

**Aleksandra Jerkov** napomenula je da se ne slaže sa mišljenjem Ljiljane Nestorović i da smatra da je potrebno da Odbor za kulturu i informisanje usvoji Predlog odluke o davanju saglalsnosti na Statut, a tek nakon toga da se Statut Regulatora prosledi i Odboru za ustavna i pitanja i zakonodavstvo.

Konstatovala je da je Regulator značajno telo i da je njegov rad od velike važnosti za javni život građana Srbije i saglasila se da nije sporno da i Odbor za ustavna i pitanja i zakonodavstvo da svoje mišljenje.

**Aleksandar Jugović** pružio je podršku radu Regulatora i napomenuo da je potrebno naći najbolji metod za predlaganje Odluke o davanju saglasnosti na Statut.

Istakao je da veruje da će svi članovi Odbora glasati za usvajanje Predloga odluke o davanju saglasnosti na Statut Regulatora i na taj način podržati nezavisan rad Regulatora.

**Vesna Marjanović** istakla je da se članovi odbora Narodne skupštine ne biraju po stručnosti, već da su oni izabrani kao narodni poslanici, a da su članovi onih odbora za koje su izrazili interesovanje.

Ukazala je da bi eventualno neusvajanje Predloga odluke o davanju saglalsnosti na Statut Regulatora dovelo do proceduralnih poteškoća, jer je Odbor već usvojio Dnevni red sa prvom tačkom, definisanom kao: “Utvrđivanje Predloga odluke o davanju saglasnosti na Statut Regulatornog tela za elektronske medije”.

Napomenula je da je iz tog razloga primorana da ovu tačku Dnevnog reda stavi na glasanje, a da članovi Odbora mogu da odlože usvajanje Predloga odluke o davanju saglalsnosti na Statut Regulatora, tako što će glasati „protiv“.

Podsetila je članove Odbora da je Statut Regulatornog tela za elektronske medije dostavljen Narodnoj skupštini 6. novembra 2014. godine i da je bilo dovoljno vremena da se svi narodni poslanici i stručnjaci upoznaju sa ovim dokumentom.

**Dušica Stojković** saglasila se sa Aleksandrom Jerkov po pitanju usvajanja Predloga odluke o davanju saglalsnosti na Statut Regulatora i pozvala sve članove Odbora da glasaju za ovaj predlog.

Podržala je predlog Nebojše Tatomira da se Statut uputi i Odboru za ustavna pitanja i zakonodavstvo.

**Milan Stevanović** naveo je da članovi Odbora za kulturu i informisanje nisu dovoljno stručni da samostalno ocenjuju da li je Statut Regulatora u skladu sa Zakonom, ali je bitno da se pruži podrška radu Regulatora usvajanjem Predloga odluke o davanju saglalsnosti na Statut.

Predsedavajuća je zaključila raspravu u vezi sa ovom tačkom Dnevnog reda i stavila na glasanje Predlog odluke o davanju saglasnosti na Statut Regulatornog tela za elektronske medije.

Članovi Odbora su **jednoglasno** usvojili Predlog odluke o davanju saglasnosti na Statut Regulatornog tela za elektronske medije.

Predsedavajuća je stavila na glasanje predlog da se Statut Regulatora dostavi i Odboru za ustavna pitanja i zakonodavstvo.

Članovi Odbora su se **jednoglasno** saglasili da se Statut Regulatornog tela za elektronske medije dostavi Odboru za ustavna pitanja i zakonodavstvo na davanje mišljenja.

Druga tačka dnevnog reda: **Odlučivanje o pokretanju postupka za predlaganje kandidata za člana Saveta Regulatoronog tela za elektronske medije.**

**Vesna Marjanović** je u uvodnom izlaganju upoznala članove Odbora sa zakonskom procedurom u vezi sapostupkom predlaganja kandidata za člana Saveta Regulatoronog tela za elektronske medije.

Napomenula je da se na današnjoj sednici Odbora neće birati novi član Saveta Regulatora, već da će se pokrenuti postupak za izbor novog člana.

Istakla je da je zakonska procedura složena i da Zakon o elektronskim medijima propisuje da se uputi javni poziv, kao i da se odrede ovlašćeni predlagači.

Naglasila je da je članom 9. stav 1. tačka 1) Zakona o elektronskim medijima propisano da je jedan od ovlašćenih predlagača za dva člana Saveta Regulatora – nadležni odbor Narodne skupštine, kao i da je u takvim slučajevima praksa da predloge daju poslaničke grupe.

Predsedavajuća je otvorila raspravu u vezi sa ovom tačkom Dnevnog reda u kojoj su učestvovali Vesna Marjanović i Goran Karadžić.

**Goran Karadžić**, predsednik Saveta Regulatornog tela za elektronske medije, rekao je, da je bitno pokrenuti proceduru izbora novog člana, kako se ne bi došlo u situaciju da prestankom mandata pojedinih članova, Savet nastavi sa radom na ivici kvoruma.

Napomenuo je da se sa novim Zakonom o elektronskim medijima, delimično promenila procedura izbora članova Saveta Regulatora i da Autonomna Pokrajina Kosovo i Metohija više nije ovlašćeni predlagač.

Naveo je da je novim Zakonom o elektronskim medijima propisano da nadležni odbor Narodne skupštine predlaže dva kandidata za članove Saveta, vodeći računa o ravnomernoj teritorijalnoj zastupljenosti kandidata, a da u praksi to znači da Odbor za kulturu i informisanje treba da predloži kandidata koji ne bi trebalo da bude sa teritorije Beograda.

Predsedavajuća je zaključila raspravu u vezi sa ovom tačkom Dnevnog reda i stavila na glasanje Odluku o pokretanju postupka za predlaganje kandidata za člana Saveta Regulatoronog tela za elektronske medije.

Članovi Odbora su **jednoglasno** usvojili Odluku o pokretanju postupka za predlaganje kandidata za člana Saveta Regulatoronog tela za elektronske medije.

Predsedavajuća je stavila na glasanje i tekst Javnog poziva, koji predsednik Odbora za kulturu i informisanje upućuje poslaničkim grupama.

Članovi Odbora su **jednoglasno** usvojili tekst Javnog poziva.

Treća tačka dnevnog reda: **Razno.**

Predsedavajuća je otvorila raspravu u vezi sa ovom tačkom Dnevnog reda u kojoj su učestvovali: Nebojša Tatomir, Vesna Marjanović, Srđan Dragojević i Goran Karadžić.

**Nebojša Tatomir** postavio je pitanje predstavnicima Regulatornog tela za elektronske medije u vezi sa namerama i eventualno preduzetim merama kako bi se sprečilo emitovanje neprimerenog sadržaja u televizijskoj emisijom “Parovi”,.

**Goran Karadžić** istakao je da je Regulator već reagovao i uputio meru upozorenja “Happy TV”, kao i da je zatražio da televizijski program prilagode zakonu.

Napomenuo je da je izbor učesnika ove emisije, sa moralne strane neprihvatljiv, ali da je u skladu sa zakonom.

Upoznao je sve prisutne članove Odbora sa odlukom Saveta Regulatora, donetom 2. aprila 2015. godine, u kojoj se privremeno zabranjuje emitovanje programskog sadržaja – rijaliti programa „Parovi“, u trajanju od 24 sata, zbog emitovanja sadržaja koji mogu teško da naškode fizičkom, mentalnom ili moralnom razvoju maloletnika.

Izrazio je nadu da će “Happy TV” otkloniti sve nedostatke u periodu zabrane emitovanja, kao i da neće činiti slične prestupe u budućnosti.

Posebno je naglasio da Zakon o elektronskim medijima propisuje da Savet Regulatora može da reaguje tek nakon prikazivanja određenog sadržaja na televiziji.

Obavestio je članove Odbora da u skladu sa Zakonom o izboru narodnih poslanika, Narodna skupština obavezna da formira poseban nadzorni odbor, čiji bi zadatak bio da prati izbore i istakao da bi jedan takav odbor olakšao rad Regulatora u vreme izborne kampanje.

Zamolio je sve prisutne poslanike da formiraju ovo telo, naglasivši da je ono od velike važnosti za bolju kontrolu medija i celokupne javnosti u vreme izbornog procesa.

**Vesna Marjanović** rekla je da će se ona lično angažovati u vezi sa ovim pitanjem i da će u saradnji sa službom Narodne skupsštine ubrzati proceduru formiranja ovog nadzornog odbora.

**Srđan Dragojević** podsetio je sve prisutne na inicijativu proširenja reklamnog bloka po satu za jedan minut u medijima sa nacionalnom frekvencijom i istakao da bi se to vreme iskoristilo za promociju kulturnih događaja i manifestacija.

Napomenuo je da veruje da bi ovakva inicijativa bitno uticala na povećanje interesovanje javnosti na savremeno stvaralaštvo i da je ova inicijativa lako ostvarljiva, jer vreme od jednog minuta po reklamnom bloku ne bi ulazilo u već zakonom propisano vreme za reklamne blokove.

Istakao je da bi bilo najbolje da se najveći deo posla oko ove inicijative realizuje u saradnji sa Regulatorom i Nacionalnim savetom za kulturu.

**Goran Karadžić** podržao je predlog Srđana Dragojevića i predložio održavanje sastanka sa članovima Odbora u prostorijama Regulatora na ovu temu.

**Vesna Marjanović** konstatovala je da postoji potreba da se veća pažnja posveti analizi odnosa medija prema kulturi i predložila održavanje šireg skupa u organizaciji Odbora za kulturu i informisanje na temu: ”Kultura u medijima”.

Sednica je završena u 15,20 časova.

SEKRETAR ODBORA PREDSEDNICA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sanja Pecelj Vesna Marjanović